b'\n_START_ARTICLE_\nHenri de Toulouse-Lautrec\n_START_SECTION_\nEluk\xc3\xa4ik\n_START_PARAGRAPH_\nToulouse-Lautrec s\xc3\xbcndis Prantsusmaal L\xc3\xb5una-P\xc3\xbcreneede piirkonnas Tarni departemangus Albi linnas._NEWLINE_Ta p\xc3\xa4rines vanast aadlisuguv\xc3\xb5sast, mis oli oma prestii\xc5\xbei suurelt jaolt kaotanud \xe2\x80\x93 p\xc3\xa4rast Prantsuse revolutsiooni oli perekond langenud \xc3\xbcsna heal j\xc3\xa4rjel oleva, kuid v\xc3\xa4hem t\xc3\xa4htsa provintsiaristokraatia seisusse. Tema vanemad olid krahv Alphonse de Toulouse-Lautrec ja krahvinna Ad\xc3\xa8le de Toulouse-Lautrec. Nad olid esimese astme sugulased ning v\xc3\xa4ga mitmed tema sugulased olid mingil viisil, kas esimese v\xc3\xb5i teise astme sugulussuhetes. Vanemad lahutasid p\xc3\xa4rast noorema poja Richardi surma 1868. aastal._NEWLINE_Henri veetis oma varajase lapsep\xc3\xb5lve Bosci lossis Albis ja C\xc3\xa9leyrani lossis Narbonne\'i l\xc3\xa4hedal. Aristokraadist vanemate laps Henri de Toulouse-Lautrec ilmutas juba varakult erakordset kunstiannet. Onu avastas varakult tema kunstiande._NEWLINE_Tolle ajastu \xc3\xbchiskonnas olid elukutselised kunstnikud v\xc3\xa4ga haruldased, mis t\xc3\xa4hendab, et Toulouse-Lautrec oleks pidanud perekonna traditsioone j\xc3\xa4rgima ja alustama karj\xc3\xa4\xc3\xa4ri s\xc3\xb5jav\xc3\xa4elasena. Takistuseks s\xc3\xb5jav\xc3\xa4elisele karj\xc3\xa4\xc3\xa4rile said takistuseks suguv\xc3\xb5sasisestest abieludest tingitud n\xc3\xb5rk tervis. P\xc3\xa4rilik s\xc3\xbc\xc3\xbcfilis ja halvasti paranenud jalaluumurrud takistasid teda s\xc3\xb5durina alustamast: 12-aastaselt murdis Henri vasaku jala ja 14-aastaselt parema jala. Et ta kannatas kaasas\xc3\xbcndinud kaltsiumipuuduse all, ei kasvanud ta luud korralikult kokku ning ka jalad ei kasvanud enam. Kui ta j\xc3\xb5udis t\xc3\xa4isikka, oli tal normaalse suurusega kere, kuid jalad olid tal ebanormaalselt l\xc3\xbchikesed. Tema kasv oli umbes 150\xc2\xa0cm. Ta pidi oma puude t\xc3\xb5ttu palju voodis lamama. Hiljem vajas k\xc3\xa4imisel keppi._NEWLINE_Enamik Henri de Toulouse-Lautreci varasemast elust m\xc3\xb6\xc3\xb6dus emapoolsete sugulaste kodude vahel r\xc3\xa4nnates. Aeg-ajalt veetis ta aega ka Loury jahim\xc3\xb5isas. Toulouse-Lautreci elu oli selgelt jaotunud kahe maailma vahel. \xc3\x9chelt poolt oli armastust t\xc3\xa4is naiste maailm, kus ema, vanaema ning hulk t\xc3\xa4disid ja n\xc3\xb5busid tema eest hoolitsesid. Teiselt poolt karm meeste maailm, kus arstide ja raviprotseduuridega k\xc3\xa4is kaasas isa ja onude \xc3\xbcksk\xc3\xb5iksus, mis oli tingitud sellest, et nende meelest oli mees ainult siis mees, kui suutis ratsutada ja jahti pidada._NEWLINE_Henri tervis halvenes pidevalt, kuid siiski alustas esimest \xc3\xb5ppeaastat Condorcet\', endises Bonaparte\'i l\xc3\xbctseumis oktooris 1872, kuu aega enne oma kaheksandat s\xc3\xbcnnip\xc3\xa4eva. P\xc3\xa4rast kolme kooliaastat muutusid 11-aastase Henri de Toulouse-Lautreci jalavalud v\xc3\xa4ljakannatamatuks ning ametliku hariduse omandamine katkes. Teismelisena oli ta paljude arstide pidev uurimisobjekt. P\xc3\xa4rast koolist lahkumist saadeti ta k\xc3\xb5igepealt Neuillysse, seej\xc3\xa4rel Pariisi-l\xc3\xa4hedasse linnakesse, kus ta viibis h\xc3\xa4rra Verrier` kliinikus, kus elasid p\xc3\xb5hiliselt liigesevalude all kannatavad patsiendid. Poja j\xc3\xa4rjest halveneva seisukorra ja lugematute eba\xc3\xb5nnestunud ravikuuride p\xc3\xa4rast tundis ema pidevat s\xc3\xbc\xc3\xbctunnet ja muret poja edaspidise elu suhtes. See v\xc3\xb5is ema ajendada poja kunstiannet arendama. Juhtimaks poja m\xc3\xb5tteid eemale kannatustelt, p\xc3\xbc\xc3\xbcdis ema k\xc3\xb5igiti rahuldada tema armastust loomade ja nendega seotud kunsti vastu._NEWLINE_Toulouse-Lautreci suguv\xc3\xb5sa traditsioon p\xc3\xa4rast edukat jahilk\xc3\xa4iku saak ka maalile j\xc3\xa4\xc3\xa4dvustada andis tulevasele kunstnikule varakult v\xc3\xb5imaluse k\xc3\xa4tt proovida. Samuti oli ka Henri de Toulouse-Lautreci onu Charles andekas harrastuskunstnik, kes oli v\xc3\xb5imeline t\xc3\xb6\xc3\xb6tama mitmes kunstistiilis. Perekonnas liikus jutt, et kui onu maalitud pilt suguv\xc3\xb5sa jahilossist esialgu h\xc3\xa4sti v\xc3\xa4lja ei tulnud, siis aitas Henri de Toulouse-Lautrec seda l\xc3\xb5puni maalida. Noore kunstniku esimesed t\xc3\xb6\xc3\xb6d kujutavad perekonna aristokraatlikku elustiili, jahiteemasid ja ratsustamissteene. S\xc3\xbcgavaks m\xc3\xb5jutuseks oli ka tema loomamaalijast era\xc3\xb5petaja Ren\xc3\xa9 Princeteau, t\xc3\xa4nu kellele puutus Toulouse-Lautrec esimest korda kokku ateljee-eluga ning kohtus teiste maalikunsti\xc3\xb5pilastega. Henri de Toulouse-Lautrec ei k\xc3\xa4inud kunagi kunstikoolis, tema haridus p\xc3\xa4rines kunstiateljeedest. Haiguse kiuste huvitus ta enim liikumise ja looduse j\xc3\xa4\xc3\xa4dvustamisest maalidele. Toulouse-Lautreci arvates ei olnud maalimine tegelikkuse otsene j\xc3\xa4ljendamine, vaid reaalsuse t\xc3\xb5lgendamine.\n_START_SECTION_\nLoominguline periood\n_START_PARAGRAPH_\n1882 lahkus Toulouse-Lautrec oma vanemate lossist ja l\xc3\xa4ks Pariisi. Seal \xc3\xb5ppis ta Joseph Florentin L\xc3\xa9on Bonnat\' ja Fernand Cormoni juures joonistamist ning k\xc3\xa4is Edgar Degas\', Pierre-Auguste Renoiri ja \xc3\x89douard Manet\' n\xc3\xa4itustel._NEWLINE_Kui Toulouse-Lautrec veendus, et tal ei ole akadeemilistelt maalijalt nagu Bonnat ja Cormon enam midagi \xc3\xb5ppida, leidsid tema veendumustes ja laadis aset muutused. Uudne \xc3\xb5liv\xc3\xa4rvide kasutamise tehnika, kus v\xc3\xa4rvile lisati rohkelt lahustit, v\xc3\xb5imaldas tal tekitada \xc3\xb5limaalil akvarelliliku efekti ning t\xc3\xa4ita kompositsioon v\xc3\xa4relevate v\xc3\xa4rvide abil loodud liikumisega, n\xc3\xa4iteks "Au Moulin Rouge \xe2\x80\x93 La dance". Toulouse-Lautreci muutunud arusaamad kunstist v\xc3\xa4ljendusid enim Pariisi \xc3\xb6\xc3\xb6elu kujutavatel maalidel. Pariisi muljete j\xc3\xa4\xc3\xa4dvustamiseks kandis ta alati kaasas paberiplokki ja joonistuss\xc3\xbctt. Selliselt kogutud ideede ja motiivide j\xc3\xa4rgi valmisid ateljees hoolika teostusega joonistused, millest ta hiljem osa teostas \xc3\xb5limaalidena. Tal oli eriline anne kasutada pintslit nagu joonistuspliiatsit. Toulouse-Lautrec\'il l\xc3\xa4ks korda leida v\xc3\xa4ga l\xc3\xbchikese aja jooksul kordumatu ja uudne pildikeel, mis erines v\xc3\xa4ga senisest kunstist. Ta avas maalikunstile senitundmatu liikumisvabaduse, kasutades joonistuslikku esteetikat, joontel p\xc3\xb5hinevat kujutusviisi ning eskiislikke pintslit\xc3\xb5mbeid. Toulouse-Lautreci esimesed suuremad maalid sisaldavad juba k\xc3\xb5iki tema hilisematele t\xc3\xb6\xc3\xb6dele omaseid tunnusjooni. Tihti maalib ta tugevalt lahjendatud v\xc3\xa4rvidega, lastes aluspinnal l\xc3\xa4bi kumada. Selline tehnika r\xc3\xb5hutab tasapinnalisust ja liikumist ning oli meetodina k\xc3\xbcllaltki uudne. Piirjoontega esile t\xc3\xb5stetud figuurid eralduvad tihti siluettidena ning on selgelt eristatavad. Jaapani puul\xc3\xb5ikest inspireeritult r\xc3\xb5hutab ta piltidel juhuslikkust, l\xc3\xb5igates pildiservaga selle aja kunstik\xc3\xa4sitluse j\xc3\xa4rgi m\xc3\xb5eldamatul moel figuuridesse._NEWLINE_Toulouse-Lautrec elas t\xc3\xa4ielikult oma kunstile. Temast sai t\xc3\xa4htis postimpressionistlik maalikunstnik, juugendstiilis raamatuillustraator ja litograafiakunstnik, kes j\xc3\xa4\xc3\xa4dvustas 19. sajandi l\xc3\xb5pu Pariisi boheemlaste elu. Ta elas Montmartre\'il ja teda kutsuti Montmartre\'i hingeks. Vastu oma vanemate soovi nautis ta elu t\xc3\xa4iel rinnal._NEWLINE_1885 avas Aristide Bruant kabaree Le Mirliton ning Toulouse-Lautrec kavandas lugematuid plakateid, millel torkab silma eelk\xc3\xb5ige punase salliga Bruant._NEWLINE_1888 hakkas Toulouse-Lautrec valima motiive, millega ta on t\xc3\xa4nini tuntud: inimesed tsirkusest, l\xc3\xb5bustuskohtadest ja poolilma milj\xc3\xb6\xc3\xb6st. Tema maalid kujutavad elu Montmartre\'i ja teistes Pariisi kabareedes ja teatrites ning bordellides, mida ta sageli k\xc3\xbclastas. Tema maalidel on muuhulgas kujutatud kankaani looja tantsija Louise Weber._NEWLINE_Ta \xc3\xa4ratas uuesti ellu peaaegu unustatud litograafia._NEWLINE_Teda m\xc3\xb5jutasid Degas, Paul Gauguin ja jaapani puul\xc3\xb5ige._NEWLINE_Palju tema pilte avaldati ajalehtedes.\n_START_SECTION_\nMoulin Rouge\n_START_PARAGRAPH_\n1890 kavandas ta vastavatud kabaree Moulin Rouge afi\xc5\xa1i, mis tegi ta hoobilt kuulsaks, nii et ta hakkas saama palju tellimusi, kujundades plakateid, ajakirjade esikaasi ja illustratsioone. Samal ajal t\xc3\xb6\xc3\xb6tas ta ka Pariisi \xc3\xb6\xc3\xb6elustseenide kujutamise kallal. Toulouse-Lautreci armuseiklused kabareede ja kontserdikohvikute naisartistidega vaheldusid sagedaste k\xc3\xbclask\xc3\xa4ikudega prostituutide juurde. Sel eluetapil t\xc3\xb6\xc3\xb6tas 30-aastane kunstnik intensiivselt, et v\xc3\xa4ljendada oma kunstis k\xc3\xb5iki lugematuid muljeid. Samal ajal s\xc3\xbcvenes alkoholilembus, mis sai hiljem kunstnikule saatuslikuks._NEWLINE_Edaspidi lihtsustas Toulouse-Lautrec plakateil kujutisi veelgi. Sarnaselt suurte kompositsioonidega l\xc3\xb5ikab ta figuuri plakati servadest, j\xc3\xa4ttes selliselt mulje juhuslikult p\xc3\xbc\xc3\xbctud hetkedest. Selline vormiline uuendus t\xc3\xb5stis seni t\xc3\xa4htsusetuks k\xc3\xa4sit\xc3\xb6\xc3\xb6ks peetud plakatitootmise modernseks graafiliseks kunstiks. Plakatikujunduse uuendamisega pani Toulouse-Lautrec aluse kunsti ja reklaami vahelise piiri \xc3\xa4hmastumisele, see t\xc3\xa4hendas plakati maine t\xc3\xb5usu ja t\xc3\xb5i kaasa kvaliteetsete reklaamide hulga suurenemise._NEWLINE_Toulouse-Lautreci s\xc3\xb5prade hulgas olid kirjanik Oscar Wilde ja anarhist F\xc3\xa9lix F\xc3\xa9n\xc3\xa9on. Toulouse-Lautrec aitas teha anarhistlike n\xc3\xa4idendite lavakujundust. Tal oli kokkupuuteid ka Vincent van Goghiga.\n_START_SECTION_\nElu l\xc3\xb5puaastad\n_START_PARAGRAPH_\nElu l\xc3\xb5puperioodil kunstniku stiil muutus. Erksad v\xc3\xa4rvid ja j\xc3\xb5ulised viirutused asendusid tihedamaja pehmema v\xc3\xa4rvikasutusega. Juba enne 1900. aastat oli tema loomingus m\xc3\xa4rgata muutust. Kui varasemates t\xc3\xb6\xc3\xb6des eelistas ta maalida v\xc3\xa4iksemaid pildiv\xc3\xa4ljal\xc3\xb5ikeid, kujutades m\xc3\xb5nd konkreetset inimest, siis n\xc3\xbc\xc3\xbcdsetes t\xc3\xb6\xc3\xb6des ilmub tema piltidele valgustuse kaudu, teistsugune meeleolu. P\xc3\xb6\xc3\xb6rdudes nii tagasi 18. sajandi Prantsuse maalikunsti traditsioonide juurde, millele olid omased harmoonilised v\xc3\xa4rvid ja l\xc3\xa4hedane \xc3\xb5hkond. \xc3\x95rnad valgusefektid ja objektide peen kujutamine n\xc3\xa4isid valmistavat talle erilist naudingut._NEWLINE_Vaatamata Toulouse-Lautreci r\xc3\xb5\xc3\xb5msameelsele loomusele, saatis teda terve elu haiguse tume vari. P\xc3\xa4rast kunstilise edu saavutamist langes ta vaimsesse ja f\xc3\xbc\xc3\xbcsilisse kriisi. \xc3\x9cks tema modellidest oli kunstnik Suzanne Valadon, kellele ta \xc3\xb5petas maalimist ja kelle kunstnikup\xc3\xbc\xc3\xbcdlusi ta julgustas. Armusuhte temaga l\xc3\xb5petas j\xc3\xa4rsult Suzanne\'i enesetapukatse. Toulouse-Lautrec langes s\xc3\xbcgavasse depressiooni. Ta p\xc3\xb6\xc3\xb6rdus alkoholi poole, mis viis ta 1898 esimest korda delirium tremens\'ini. 1899 saatis ema ta Neuillysse v\xc3\xb5\xc3\xb5rutuskuurile. _NEWLINE_1899 ps\xc3\xbchhiaatriahaiglast vabanedes j\xc3\xa4tkas kunstnik vaatamata haigusele ja talle seatud piirangutele uute t\xc3\xb6\xc3\xb6dega. Kahjuks ei olnud tal enam piisavalt aega oma k\xc3\xb5igi m\xc3\xb5tete j\xc3\xa4\xc3\xa4dvustamiseks. Toulouse-Lautreci tervis halvenes j\xc3\xa4rsult 1900/01. aasta talvel ning ta p\xc3\xb6\xc3\xb6rdus tagasi ema majja._NEWLINE_Henri de Toulouse-Lautrec suri 9. septembril 1901 alkoholist ruineeritud tervise t\xc3\xb5ttu Malrom\xc3\xa9s vanemate lossis vanemate ja n\xc3\xb5bu Gabrieli juuresolekul._NEWLINE_Ta on maetud Verdelais\'sse (Gironde\'i departemang), m\xc3\xb5ne kilomeetri kaugusele oma s\xc3\xbcnnikohast._NEWLINE_Suurema osa oma piltidest p\xc3\xa4randas Toulouse-Lautrec oma s\xc3\xbcnnilinnale Albile, kus 1922 avati Toulouse-Lautreci muuseum._NEWLINE_Tema pildid on j\xc3\xa4\xc3\xa4nud reklaami verstapostiks._NEWLINE_Toulouse-Lautreci maali hind v\xc3\xb5ib ulatuda 15,5 miljoni USA dollarini. Et Toulouse kasutas sageli odavat paberit v\xc3\xb5i pappi, on tema t\xc3\xb6\xc3\xb6d m\xc3\xb5nikord halvas seisukorras.'